Broj: 711-I-1486-P-274/18-04-11

Zagreb, 28. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu** **dužnosnika Davora Božinovića, ministra unutarnjih poslova i predstojnika Ureda predsjednika Vlade Republike Hrvatske od 27. listopada 2016.g. do 9. lipnja 2017.g.,** na 23. sjednici, održanoj 28. rujna 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Davora Božinovića, ministra unutarnjih poslova i predstojnika Ureda predsjednika Vlade Republike Hrvatske od 27. listopada 2016.g. do 9. lipnja 2017.g., u vezi dostave traženih podataka od Vlade Republike Hrvatske o sastancima između predstavnika AGROKOR koncerna i članova Vlade Republike Hrvatske, sukladno pozivu Povjerenstva iz dopisa, broj 711-I-481-P-188-16/17-05-11 od 30. ožujka 2017.g., neće se pokrenuti, budući da iz prikupljenih podataka i dokumentacije ne proizlazi da je Ured predsjednika Vlade Republike Hrvatske imao evidenciju sastanaka održanih 19. veljače 2017.g., 3. ožujka 2017.g. i 16. ožujka 2017.g., odnosno da bi dužnosnik Davor Božinović, u svojstvu predstojnika Ureda Predsjednika Vlade Republike Hrvatske, propustio po pozivu Povjerenstvo obavijesti o istima, čime bi došlo do povrede odredbi ZSSI-a.**

Obrazloženje

Člankom 3. stavkom 1. podstavkom 7. ZSSI-a propisano je da je predstojnik Ureda predsjednika Vlade Republike Hrvatske dužnosnik u smislu istog Zakona, dok je podstavkom 4. propisano da su dužnosnici u smislu navedenog Zakona i predsjednik i članovi Vlade Republike Hrvatske (potpredsjednici i ministri u Vladi Republike Hrvatske). Uvidom u Registar dužnosnika Povjerenstvo je utvrdilo da je Davor Božinović obnašao dužnost predstojnika Ureda predsjednika Vlade Republike Hrvatske od 27. listopada 2016.g. do 9. lipnja 2017.g. te da od 9. lipnja 2017.g. obnaša dužnost ministra unutarnjih poslova. Stoga je Davor Božinović povodom obnašanja spomenutih dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Čankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Povjerenstvo, pod brojem predmeta P-188/16, vodi postupak protiv dužnosnika Zdravka Marića, ministra financija, u vezi okolnost da je navedeni dužnosnik prije stupanja na dužnost ministra financija bio u radnom odnosu u trgovačkom društvu AGROKOR koncern za upravljanje društvima, proizvodnju i trgovinu poljoprivrednim proizvodima d.d. (dalje u tekstu: AGROKOR koncern), a da je nakon prestanka radnog odnosa, za vrijeme mandata ministra financija, nastupila kriza poslovanja navedenog društva, u čijem rješavanju je sudjelovala i Vlada Republike Hrvatske. Predmetni postupak pokrenut je na 8. sjednici, održanoj 27. travnja 2018.g., povodom većeg broja prijava u kojima se ukazuje na mogući sukob interesa dužnosnika s obzirom na navedene okolnosti.

U navedenom predmetu Povjerenstvo je, povodom navoda iz zaprimljenih prijava, od Vlade RH, dopisom broj: 711-I-481-P-188-16/17-05-11 od 30. ožujka 2017.g., zatražilo očitovanje je li Vlada Republike Hrvatske, na nekoj od sjednica Vlade, sjednica Užeg kabineta Vlade ili na nekom od radnih tijela Vlade, raspravljala i/ili odlučivala o situaciji vezanoj uz poslovanje AGROKOR koncerna te ukoliko jest da se u odgovoru specificira tko je tom prilikom bio prisutan i što je zaključeno. Također je zatraženo očitovanje je li Vlada Republike Hrvatske na nekoj od sjednica Vlade, sjednica Užeg kabineta Vlade ili na nekom od radnih tijela Vlade, raspravljala i/ili odlučivala o situaciji vezanoj uz poslovanje Agrokor koncerna te jesu li se predstavnici AGROKOR koncerna sastali s članovima Vlade Republike Hrvatske te ukoliko jesu da se specificira kada je navedeni sastanak/sastanci održan/i, gdje, što je na istom raspravljano i tko je tom prilikom bio prisutan.

Vlada Republike Hrvatske, Ured predsjednika, je u svom odgovoru, KLASA: 022-03/17-13/10, URBROJ: 50302/27-17-2 od 24. travnja 2017.g, navela kako je Vlada izdala priopćenje 14. ožujka 2017.g., kojim je izvijestila o održavanju sastanka između predstavnika Vlade Republike Hrvatske, Hrvatskog sabora i Agrokora **26. veljače 2017.g.**, na kojem su sudjelovali predsjednik Vlade Republike Hrvatske mr.sc. Andrej Plenković, predsjednik Hrvatskoga sabora Božo Petrov, potpredsjednica Vlade Republike Hrvatske i ministrica gospodarstva, poduzetništva i obrta dr.sc. Martina Dalić, ministar financija dr.sc. Zdravko Marić te predsjednik Uprave trgovačkog društva Agrokor d.d. Ivica Todorić i član Uprave Ivan Crnjac. U očitovanju se navodi da je slijedeći sastanak održan **26. ožujka 2017.g.**, na kojem su sudjelovali predsjednik Vlade Republike Hrvatske mr.sc. Andrej Plenković, potpredsjednica Vlade Republike Hrvatske i ministrica gospodarstva, poduzetništva i obrta dr.sc. Martina Dalić, predstojnik Ureda predsjednika Vlade Republike Hrvatske dr.sc. Davor Božinović i predsjednik Uprave trgovačkog društva Agrokor d.d. Ivica Todorić. U očitovanju je također navedeno kako Vlada nije na sjednici Vlade, Užeg kabineta ili drugog radnog tijela donosila odluke o situaciji vezanoj uz poslovanje koncerna Agrokor. Dopis je potpisao predstojnik Ureda predsjednika Vlade RH Davor Božinović.

Nadalje, Povjerenstvo je dopisom, broj: 711-I-674-P-188-16/17-15-11 od 10. svibnja 2016.g., od dužnosnika Andreja Plenkovića, predsjednika Vlade Republike Hrvatske, zatražilo očitovanje o sadržaju sastanka i ulozi dužnosnika Zdravka Marića na sastanku održanom 26. veljače 2017.g. Na navedeno traženje, očitovanje je dostavljeno dopisom Vlade RH, Ured predsjednika, KLASA: 022-03/17-13/10, URBROJ: 50302/27-17-4 od 25. svibnja 2017.g., koje je potpisao predstojnik Ureda predsjednika Vlade RH Davor Božinović.

Povjerenstvo je potom u istom postupku, od Vlade RH, a povodom natpisa u medijima objavljenim tijekom postupka, dopisom, broj: 711-I-1586-P-188-16/17-29-1 od 10. listopada 2017.g., zatražilo očitovanje jesu li se predstavnici AGROKOR koncerna sastali s ministrom Zdravkom Marićem dana 3. ožujka 2017.g. te koja je bila svrha tog sastanaka, tko je na njemu bio prisutan i što je dogovoreno, kao i očitovanje o svim sastancima između predstavnika Agrokor koncerna i članova Vlade Republike Hrvatske na kojima je bio prisutan dužnosnik Zdravko Marić, u razdoblju od siječnja 2016.g. do dana sastavljanja dopisa.

Vlada Republike Hrvatske, Ured predsjednika, je dostavila očitovanje, KLASA: 022-03/17-13/10, URBROJ: 50302/27-17-07 od 24. studenoga 2017.g., u kojem se navodi da je Vlada Republike Hrvatske u sklopu sagledavanja opsega i dubine problema koncerna Agrokor i mogućih posljedica koje bi kriza u koncernu Agrokor mogla imati na gospodarski i financijski sustav Republike Hrvatske, razmatrala različite opcije mogućih rješenja, a sve s ciljem minimiziranja utjecaja i posljedica krize u koncernu Agrokor na gospodarsko i socijalno stanje u Republici Hrvatskoj. Polazeći od toga dužnosnik Zdravko Marić se,po naputku i dogovoru predsjednika Vlade Republike Hrvatske, sastao 3. ožujka 2017.g. s Ivicom Todorićem, tadašnjim predsjednikom Uprave koncerna Agrokor i prenio mu zabrinutost Vlade Republike Hrvatske za stanje u koncernu Agrokor te mu je iznio prijedloge Vlade Republike Hrvatske o mogućim koracima u pronalasku rješenja za krizu u koncernu Agrokor. U istom dopisu ponavlja se kako je dužnosnik Zdravko Marić bio prisutan na sastanku održanom 26. veljače 2017.g., a na kojem su sudjelovali i dužnosnici Andrej Plenković, Božo Petrov, Martina Dalić, Davor Božinović te ispred AGROKOR-a Ivica Todorić i Ivan Crnjac. Očitovanje je potpisao predstojnik Ureda predsjednika Vlade RH Zvonimir Frka-Petešić.

Nadalje, dana 23. kolovoza 2018.g., na internetskom portalu N1 (*hr.n1info.com)*, objavljen je članak naslova „*EKSKLUZIVNO / Iskaz Martine Dalić: Koliko je znao premijer?*“. U članku se objavljuje iskaz dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g., dan pred Uredom za suzbijanje korupcije i organiziranog kriminaliteta (u daljnjem tekstu: USKOK) povodom kaznenih prijava protiv dužnosnika Andreja Plenkovića, predsjednika Vlade Republike Hrvatske, Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta, Ante Ramljaka, izvanrednog povjerenika Vlade Republike Hrvatske u TD Agrokor d.d. i Zdravka Marića, ministra financija u Vladi Republike Hrvatske (u daljnjem tekstu: Iskaz). U članku je objavljen Iskaz dužnosnice u cjelosti.

Iz priopćenja USKOK-a, objavljenog na služenim internetskim stranicama 18. lipnja 2018.g., utvrđeno je da je USKOK, nakon što su političke stranke Živi zid i Slobodna Hrvatska protiv gore navedenih osoba podnijele kaznene prijave zbog kaznenih djela iz članka 291. stavak 1. i 2., članka 295., članka 259., te članka 301. stavak 1. i 2. Kaznenog zakona/11, proveo izvide te donio rješenje o odbačaju navedenih kaznenih prijava. U Priopćenju stoji kako se u kaznenim prijavama, koje se temelje na tekstovima i porukama elektroničke pošte objavljenim na internetskom portalu Index.hr, navodi da su prijavljene osobe, koristeći svoje službene dužnosti, namjerno obmanjivale hrvatsku javnost o stanju u društvu Agrokor d.d., neovlašteno otkrivali povlaštene informacije, te time posebnoj skupini fizičkih i pravnih osoba omogućili ostvarenje imovinske koristi. Tijekom provedenih izvida pribavljena je relevantna dokumentacija uključenih trgovačkih društava, komunikacija elektroničke pošte, te su uzete izjave određenih osoba.

Uvidom u objavljeni članak na internetskom portalu N1 utvrđeno je kako je dužnosnica Martina Dalić u Iskazu navela kako je tijekom 2017.g. održan niz sastanaka u vezi rješavanja krize u koncernu Agrokor. Dužnosnica je tako navela da su neki sastanci održani između predstavnika Vlade RH (i/ili drugih institucija) i predstavnika koncerna Agrokor, dok na nekim sastancima predstavnici Agrokora nisu bili prisutni, odnosno isti su se održavali između predstavnika Vlade RH, Hrvatskog sabora, kreditnih institucija i trećih osoba - ovisno od sastanka do sastanka.

Dužnosnica Martina Dalić u Iskazu navodi cit.“ *U veljači 2017. ja sam obnašala dužnost potpredsjednice Vlade RH i ministrice gospodarstva, poduzetništva i obrta. U tom svojstvu g. Božinović kao tadašnji predstojnik Ureda premijera izvijestio me sredinom veljače 2017. da su se na sastanku našli predstavnici koalicijskih partnera HDZ-a i Mosta gdje su predstavnici Mosta istaknuli da se u TD Agrokor d.d. gomilaju ogromni problemi i da predlažu osnivanje radne skupine financijskih stručnjaka kao pomoć Vladi RH u sagledavanju i razumijevanju problema u tom društvu...*“

U Iskazu se navodi kako je inicijalni sastanak s predstavnicima koncerna Agrokor održan **19. veljače 2017.g.** Navedenom sastanku prisustvovali su dužnosnica Martina Dalić i dužnosnik Zdravko Marić, po nalogu premijera Andreja Plenkovića. Dužnosnica tako u Iskazu navodi cit. „15*. ili 16. veljače ponovno sam dobila informaciju od g. Božinovića da mu se obratio vlasnik TD Agrokor Ivica Todorić i da je tražio sastanak s premijerom, inzistirao je da to bude hitno, pa smo kolega Zdravko Marić i ja po nalogu premijera Andreja Plenkovića 19. veljače 2017., u nedjelju, pošli na inicijalni sastanak s Ivicom Todorićem i njegovim suradnicima Ivanom Crnjcem i Antom Todorićem*“. Sastanak je održan u nedjelju zbog unaprijed zakazanih poslovnih putovanja. Na tom sastanku Ivica Todorić je u bitnome kazao da se njegovo društvo našlo u velikim problemima na način da nemaju sredstava za podmirenje svojih obveza i da su u postupku traženja novih izvora financiranja kroz kredite, u kojem smislu je zatraženo da HBOR podrži Agrokor. Osim toga iznijeli su i druge po njima moguće vidove financijske podrške države te su predstavnicima Vlade predali prezentaciju o stanju u društvu, koju je preuzeo ministar Zdravko Marić.

Prema navodima u Iskazu, osim gore navedenog sastanka održala su se još tri sastanka predstavnika Vlade s predstavnicima AGROKOR koncerna i to dana 26. veljače 2017.g., 16. ožujka 2017.g. i 26. ožujka 2017.g.

Vezano za sastanak **26. veljače 2017.g.** dužnosnica navodi cit.“...*zbog toga smo kao pripremu za sastanak s Ivicom Todorićem zakazanim za 26.2.2017. održali istoga dana premijer Plenković, Zdravko Marić, mislim Ivo Davor Stier, Božo Petrov i ja, sastanak sa stručnom petorkom te smo još jednom rekapitulirali stanje, stručnjaci su ostali pri iznesenim opažanjima da je stanje loše, te da će trebati intervenirati jer da u protivnom Agrokor odlazi u stečaj odnosno predstečajnu nagodbu. Uistinu toga dana na sastanku Ivica Todorić, koji je došao s Ivanom Crnjcem, a kojeg smo primili premijer Plenković, Božo Petrov, Zdravko Marić i ja, održao je prezentaciju iz koje je proizašlo da je stanje u društvu loše, da ga je on svjestan, da je svjestan da više nije vlasnik društva, da su dugovi ogromni i da mu je za održavanje društva potrebno 300 milijuna EUR-a.“*

Vezano za sastanak **16. ožujka 2017.g.** dužnosnica navodi cit. „*Ja sam toga dana u večernjim satima predsjednika Plenkovića, Jandrokovića i Božinovića obavijestila o ovoj mogućnosti i ideji, te sam u dogovoru s njima sljedećeg dana 16. ožujka 2017. otišla na sastanak s Ivicom Todorićem „u četiri oka". Ja sam njemu željela objasniti novu ideju koju bi uz njegovu suglasnost Vlada mogla razmotriti, a tiče se povjere dionica javnom bilježniku. Medutim, on me dočekao s jednim listom papira na stolu, kojeg još uvijek imam, a koji je predstavljao shemu Koncerna, gdje je postojala kućica Agrokor, potom dvije duple isprekidane crte, a ispod istih kućica s operativnim kompanijama. Todorić mi je kazao da će otvoriti predstečaj ili stečaj nad Agrokorom, a da će drugi dijelovi sustava nastaviti redovno poslovanje*“.

Vezno za sastanak **26. ožujka 2017.g.** dužnosnica navodi cit. „*26. ožujka 2017., a bila je nedjelja, lvica Todorić mi je uputio zahtjev za sastanak s premijerom Plenkovićem, a ja sam smatrala da je smisao i ideja takvog sastanka samo ako Todorić ima neko rješenje, na što je on odgovorio da ima rješenje i da ga želi podijeliti s premijerom, slijedom čega je istog popodneva održan sastanak na koji je Ivica Todorić došao sam, a primili smo ga premijer, Davor Božinović i ja, s time da je bio pozvan i Zdravko Marić, ali koji nije pristuplo, jer se izuzeo iz problematike.“*

Povjerenstvo je potom od Vlade RH dopisom, broj 711-I-1156-P-274/18-02-11 od 30. kolovoza 2018.g., zatražilo dodatno očitovanje o tome je li 19. veljače 2017.g. održan prvi sastanak između predstavnika trgovačkog društva AGROKOR koncern i predstavnika Vlade Republike Hrvatske, kao i o svim okolnostima izrade nacrta prijedloga Zakona o postupku izvanredne uprave u trgovačkim društvima od sistemskog značaja za Republiku Hrvatsku.

Vlada RH je 19. rujna 2018.g. dostavila očitovanje, KLASA: 022-03/18-25/18, URBOJ: 50302/27-18-2 od 19. rujna 2018.g., u kojem se očitovala o traženom. U vezi sastanka 19. veljače 2017.g. u odgovoru se navodi cit. „*Kao što je Povjerenstvo obaviješteno dopisom od 24. travnja 2017.g. (Klasa: 022-03/17-13/10, Urbroj 50302/27-17-29), na zahtjev tadašnjeg predsjednika Uprave Agrokora d.d. Ivice Todorića održan je sastanak u poslijepodnevnim satima 26. veljače 2017.g. u uredu predsjednika Vlade s predstavnicima ovoga trgovačkog društva. Sljedeći sastanak u uredu predsjednika Vlade s tadašnjim predsjednikom Uprave Agrokor d.d. Ivicom Todorićem održan je 26. ožujka 2017.g., o čemu je Povjerenstvo također obaviješteno gore navedenim dopisom od 24. travnja 2017.g*.“. U očitovanju se dalje navodi cit. „*Uzimajući u obzir veličinu ove kompanije, broj zaposlenih, opseg poslovanja i povezanost s drugim gospodarskim subjektima bilo je razvidno da ovo trgovačko društvo predstavlja kompaniju od sistamskog značaja za Republiku Hrvatsku, što je potaknulo politički dogovor tadašnjih koalicijskih partnera u Vladi da se ustroji grupa stručnjaka koja će pomoći vladi u razumijevanju stanja u koncernu Agrokor d.d., predviđanju mogućih pravaca razvoja krize i iznalaženja mogućih rješenja. U razmatranju različitih rješenja savjetovani su vanjski ekonomski , finacijski i pravni stručnjaci te su s njima u razdoblju od kraja veljače te tijekom ožujka 2017.g. održani sastanci konzultativnog karaktera*.“, kao i cit. „*tijekom rada na nacrtu Zakona nije se razmatralo pitanje formaliziranja sastava i rada ove neformalne radne skupine*“. U očitovanju se navodi i da je neformalna radna skupina koja je pripremala nacrt Zakona djelovala pod vodstvom i uputama tadašnje potpredsjednice Vlade.

Povodom gore navedenih okolnosti Povjerenstvo je po službenoj dužnosti otvorilo predmet protiv dužnosnika Davora Božinovića, ministra financija, kako bi ispitalo eventualnu odgovornost dužnosnika u vezi dostave traženih podataka od Vlade Republike Hrvatske o sastancima između predstavnika AGROKOR Koncerna i članova Vlade Republike Hrvatske.

Zakonom o Vladi Republike Hrvatske („Narodne novine“ broj 150/11., 119/14. i 93/16., u daljnjem tekstu: Zakon o Vladi) propisano je da Vlada Republike Hrvatske obavlja izvršnu vlast u skladu s Ustavom i zakonom. U obavljanju izvršne vlasti Vlada određuje, usmjerava i usklađuje provedbu politika i programa te u tu svrhu predlaže i donosi strategije, daje smjernice, donosi akte te poduzima druge mjere potrebne za uređenje odnosa iz područja svoje nadležnosti. Vlada predlaže Hrvatskom saboru zakone i druge akte te državni proračun i završni račun, provodi zakone i druge odluke Hrvatskoga sabora, donosi uredbe za izvršenje zakona te za preuzimanje i provedbu pravno obvezujućih akata Europske unije, vodi vanjsku i unutarnju politiku te europske poslove, usmjerava i nadzire rad državne uprave, brine o gospodarskom razvitku zemlje, usmjerava djelovanje i razvitak javnih službi te obavlja druge poslove određene Ustavom i zakonom. Vladu čine predsjednik, jedan ili više potpredsjednika i ministri.

Člankom 18. Zakona o Vladi propisano je da se u Vladi ustrojava Ured predsjednika Vlade. Ured predsjednika Vlade obavlja stručne i administrativne poslove za potrebe predsjednika Vlade po njegovom nalogu. Radom Ureda predsjednika Vlade upravlja predstojnik Ureda, kojeg imenuje Vlada na prijedlog predsjednika Vlade, a koji za svoj rad odgovara predsjedniku Vlade. Predstojnik Ureda predsjednika Vlade ima položaj državnog tajnika i državni je dužnosnik. U upravljanju Uredom predsjednika Vlade, predstojnik Ureda predsjednika Vlade ima prava i ovlasti čelnika tijela državne uprave. Unutarnje ustrojstvo i način rada Ureda predsjednika Vlade propisuje se uredbom Vlade.

Člankom 2. Uredbe o Uredu predsjednika Vlade Republike Hrvatske propisano je da, radi učinkovitog obavljanja dužnosti predsjednika Vlade Republike Hrvatske, sukladno Ustavu Republike Hrvatske i Zakonu o Vladi Republike Hrvatske, Ured obavlja savjetodavne, analitičke, stručne i administrativne poslove za potrebe predsjednika Vlade, a osobito poslove: sustavnog praćenja i analize pojedinih javnih politika radi izrade stručnih mišljenja i studija, izrade strateških razvojnih planova i analiza, pripreme prijedloga pojedinih projekata iz programa Vlade Republike Hrvatske i usklađivanja njihove provedbe, stručne obrade i pripreme materijala potrebnih za sudjelovanje predsjednika Vlade u radu Užega kabineta Vlade, Vlade i Hrvatskoga sabora, izrade odgovarajuće pripreme i prijedloga stajališta Republike Hrvatske za sudjelovanje predsjednika Vlade na sastancima Europskog vijeća, izrade materijala potrebnih za sudjelovanje predsjednika Vlade na sastancima, koordinacije između Vlade i Hrvatskoga sabora za potrebe predsjednika Vlade, sudjelovanja, u suradnji s Glavnim tajništvom Vlade, u pripremi i sazivanju sjednica Užega kabineta i savjeta predsjednika Vlade, usklađivanja rada ureda Vlade, stručne pripreme i organizacije posjeta predsjednika Vlade u zemlji i inozemstvu, stručne pripreme i organizacije posjeta stranih predsjednika vlada Republici Hrvatskoj te ostalih dužnosnika koji borave u Republici Hrvatskoj na poziv predsjednika Vlade, u suradnji s Uredom za protokol, provedbe Zakona o pravu na pristup informacijama u Vladi, te koordinacije rada u vezi s provedbom tog Zakona u Vladinim uredima i službama, izvješćivanja javnosti o politici i aktivnostima Vlade, komunikacije s medijima i građanima, upoznavanja Vlade o sadržaju i stajalištima medija i javnosti, koordiniranja komunikacijskih aktivnosti ministarstava i državnih ureda, druge poslove po nalogu predsjednika Vlade.

Dužnosnici su u obnašanju javnih dužnosti dužni postupati na način kojim jačaju povjerenje građana u tijela javne vlasti, pri čemu su dužni otkloniti svaku sumnju da su određeni interesi utjecali ili mogli utjecati na dužnosnika u pogledu donošenja odluka u obnašanju dužnosti. Dužnosnici su u obnašanju javnih dužnosti dužni postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti.

Na temelju odrebi Zakona o Vladi Republike Hrvatske, predstojnik Ureda predsjednika Vlade RH nadležan je i odgovoran za rad Ureda predsjednika Vlade u obavljanju poslova iz djelokruga tog tijela, među kojim nadležnostima je i izvješćivanje javnosti o politici i aktivnostima Vlade, komunikacije s medijima i građanima te koordiniranja komunikacijskih aktivnosti ministarstava i drugih tijela javne vlasti. Imajući u vidu obvezu tijela javne vlasti, koja raspolažu određenim podacima potrebnim Povjerenstvu radi utvrđivanja činjenica relevantnih u postupcima iz nadležnosti Povjerenstva, da zatražene podatke dostave bez odgode, te obvezu dužnosnika da postupaju sukladno načelima obnašanja dužnosti propisanim člankom 5. ZSSI-a, Povjerenstvo zaključuje kako propisana obveza postupanja sukladno načelima obnašanja dužnosti obuhvaćaju i odgovornost dužnosnika na čelu tih tijela da usmjeravaju i nadziru rad tih tijela na način da ista ispunjavaju svoju obvezu propisanu člankom 39. stavkom 5. ZSSI-a.

Iako dužnosnica Martina Dalić u Iskazu USKOK-u, osim sastanaka 26. veljače i 26. ožujka 2017.g. navodi još dva sastanka održana između predstavnika Vlade RH i predstavnika AGROKOR koncerna i to 19. veljače 2017.g. i 16. ožujka 2017.g., Povjerenstvo ne može, na temelju raspoloživih podataka, zaključiti kako je o istima Ured predsjednika Vlade Republike Hrvatske imao i trebao imati službenu evidenciju zatraženu dopisima Povjerenstva, kao niti o trećem sastanku 3. ožujka 2017.g. na koji je dužnosnik Zdravko Marić išao po uputi predsjednika Vlade RH.

Iz Iskaza dužnosnice proizlazi kako je radi rješavanja poslovne krize AGROKOR Koncerna okupljena neformalna radna skupina odnosno grupa fizičkih osoba, koja je radila na definiranju poteza Vlade Republike Hrvatske s ciljem rješenja nastale poslovne krize i to kroz osmišljavanje zakonskih rješenja i izrade nacrta zakona kojim će biti propisan postupak izvanrednog upravljanja i restrukturiranja toga društva putem specifičnog insolvencijskog postupka.

Ovome govori u prilog i očitovanje Vlade RH u kojem se navodi kako su na nacrtu Zakona radili vanjski stručnjaci, okupljeni u neformalnu radnu skupinu, kojom je koordinirala i rukovodila potpredsejdnica Vlade Martina Dalić. Zbog osjetljivosti financijskog tržišta i opasnosti za njegovu stabilnost, te žurnosti uslijed izvanrednih okolnosti aktivnosti vezane uz izradu Zakona nisu se komunicirale javnosti. Prvu informaciju o zakonodavnoj djelatnosti, kako se u očitovanju navodi, dala je dužnosnica Martina Dalić na tiskovnoj konferenciji 24. ožujka 2017.g.

Uzevši u obzir gore navedene okolnosti donošenja predmetnog Zakona, odnosno rješavanja nastale krize, a koje okolnosti proizlaze iz Iskaza dužnosnice te iz očitovanja Vlade Republike Hrvatske, Povjerenstvo ne može, na temelju raspoloživih podataka, zaključiti da bi Ured predsjednika Vlade Republike Hrvatske imao podatke o sastancima s predstavnicima koncerna AGROKOR koji su se održali izvan Ureda predsjednika Vlade Republike Hrvatske. Ovome govori u prilog i kako je naknadnim očitovanjem Vlade od 19. rujna 2018.g., na opetovano traženje Povjerenstva, a kojeg je potpisao novi predstojnik Ureda predsjednika Vlade Zvonimir Frka-Petešić, odgovoreno istovjetno kao u očitovanju kojeg je u svojstvu tadašnjeg predstojnika potpisao dužnosnik Davor Božinović.

Slijedom navedenog, iz prikupljenih podataka i dokumentacije Povjerenstvo nije utvrdilo da je Ured predsjednika Vlade Republike Hrvatske imao evidenciju sastanaka održanih 19. veljače 2017.g., 3. ožujka 2017.g. i 16. ožujka 2017.g., odnosno iz prikupljenih podataka ne proizlazi da bi dužnosnik Davor Božinović, u svojstvu predstojnika Ureda Predsjednika Vlade Republike Hrvatske, propustio po pozivu obavijesti Povjerenstvo o istima te je Povjerenstvo donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Davor Božinović, elektronička dostava
2. Objava na internetskoj stranici Povjerenstva
3. Pismohrana